Here is a page extracted from Wikipedia that may contain CSS, HTML, and a lot of unformatted text.

Title: خبارات على خوانينا ف إسرائيل و ف دياسپورا
Content: خبارات على خوانينا ف إسرائيل و ف دّياسپورا (ب دّاريجة ليهودية כבאראת עלא כואננא בארץ ובגולה) هوّا جورنال مغريبي سيماني كان موجّة ل لمغاربا ليهود ؤ كان كيصدر ف كازا ب دّاريجة ليهودية مابين 4 يناير 1947 ؤ 28 أبريل 1956. هاد جّورنال كان عندو توجه صهيوني، ؤ كان كيحاول يغري ليهود د لمغريب باش يساهمو ف تطوير لقتيصاد ديال إسرائيل، ؤ كيشجعهوم باش يهاجرو تماك. كانت كايتوزّع فابور ف سّيناݣوݣات (معابد د ليهود) نهار جّمعة، ؤ ستعمل دّين كا غطا باش ينشر لپروباݣاندا صّهيونية. خرجو منو 199 نمرة ب مجموع ديال 211 صفحة.

لمؤسس ديال جّورنال هوّا حاييم نحماني (ؤلا نشماني) لي أصلو من سطات، ؤ كان هاجر ل كازا ف عوام 1920، باش يخدم ف تّبزنيس. ف لبدية جّورنال كان كيتّنشر بشكل لامنتانضم ؤ محدود، حيت كان ناقصو تّمويل. ف غشت 1949، غادي يكون نحماني ف زيارة ل إسرائيل ؤ غادي يتلقا دعم من صّندوق لقومي ليهودي، لي غادي يخلي جّورنال يبدا يخرج كلا سيمانة. على حساب رافاييل أفيتال، لي كان ف داك لوقت ناشط صهيوني ؤ ؤستاد د لعبرية ف صفرو، جّورنال كان كيتّقرا ف سّيناݣوݣ معا لقراية لؤسبوعية د تّورا، ؤ كيدوّزوهوم نّاس من يد ل يد. ملي كانو نّوساخ لي جاو من كازا ماكيكفيوش كانو نّوشاطا لمحليين كيطبعو نوساخ جديدة.

فاش هاجر نحماني ل إسرائيل ف 1954، غادي يولي ليديتور د جّورنال هوّا لحاخام مرداخاي لمالح، ؤ ملي مات لحاخام، خدا بلاصتو يشيل بوسكيلة لي كان موعلّيم ؤ شاعر يهودي مغريبي ؤ رائيس ديال لجمعية لعبرية د كازا. مورما خدا لمغريب سّيتقلال ديالو ف مارس 1956، بوسكيلة هاجر ل إسرائيل، ؤ جّورنال حبس ف مرة.

عيون لكلام

لمزاود 
 نّماري كاملين ديال جّورنال

جورنال ب داريجة ليهودية
الدار البيضا
لقرن 20 ف لمغريب
لعلاقات لمغريبوإسرائيلية
مقالات فيها مصدر و 3000 بايت